b'\n_START_ARTICLE_\nOlite\n_START_SECTION_\nHist\xc3\xb2ria\n_START_PARAGRAPH_\nPer les restes arqueol\xc3\xb2giques es coneix que, en \xc3\xa8poca imperial romana (s. I dC), un fort cintur\xc3\xb3 emmurallat defensava un petit altell en el qual m\xc3\xa9s tard es fundaria la vila medieval. A m\xc3\xa9s, al voltant del nucli urb\xc3\xa0 actual s\'han trobat restes de viles romanes. Sant Isidor de Sevilla, en la seva Historia de regibus gothorum, ens oferix la primera refer\xc3\xa8ncia escrita sobre Olite: segons el citat bisbe de Sevilla, el rei got Suintila va fundar la ciutat d\'Oligicus en el 621 i la va tornar a fortificar per plantar cara als vascons. Per un privilegi donat a Estella en l\'any 1147, Garc\xc3\xada Ram\xc3\xadrez el Restaurador, rei de Navarra, va atorgar a Olite el seu primer fur, el Fur dels francs d\'Estella, donant-los en la mateixa ocasi\xc3\xb3 terres de cultiu._NEWLINE_La promulgaci\xc3\xb3 del fur va produir una r\xc3\xa0pida expansi\xc3\xb3 d\'Olite. Com a instrument jur\xc3\xaddic, va proporcionar a la poblaci\xc3\xb3 un exercici social propi (el terme municipal), jurisdicci\xc3\xb3 privativa i notables avantatges fiscals, aix\xc3\xad com elements i quadres propis de govern de la vila. El 17 de mar\xc3\xa7 de 1266, a Saint Denis, Teobald II de Navarra concedeix a Olite quinze dies de fira anual, com "les tenen els burgesos d\'Estella", que comen\xc3\xa7\xc3\xa0 l\'1 de maig. Des d\'aquest mateix any es van efectuar corts a Olite. Al gener de 1302, Felip i Joana, reis de Navarra, en respondre a les peticions d\'Olite, varien la data de la fira anual, n\'assenyalaren el comen\xc3\xa7ament el 2 de novembre. Despr\xc3\xa9s de segles foscos, la vila d\'Olite va comen\xc3\xa7ar una etapa d\'esplendor durant la baixa edat mitjana, en ser triada com una de les seus favorites dels reis de Navarra. A partir del s. XV el rei Carles III el Noble i la seva esposa Elionor de Trast\xc3\xa0mara van comen\xc3\xa7ar la construcci\xc3\xb3 de l\'espl\xc3\xa8ndid palau Reial de Navarra a Olite, reflex de la lluentor de tota una \xc3\xa8poca._NEWLINE_\xc3\x89s capital o cap de la batllia del seu nom, creada per Carles III el Noble el 1407. Felip IV li concedeix el t\xc3\xadtol de ciutat el 1630. Des dels seus brillants moments en el s. XV i fins al s. XIX, Olite experimenta un eclipsi pol\xc3\xadtic i un fort descens demogr\xc3\xa0fic. Al comen\xc3\xa7ament del s. XIX, cal destacar els greus problemes dels comunals i l\'interessant fenomen del cooperativisme agrari (a Olite es va fundar la primera cooperativa de Navarra i tercera de l\'estat).'